પ્રેમાનંદે જે ગુજરાતી ભાષા આપણને આપી છે, એમાં ગજબનાક રૂપ છે અને છતાં એની કાયા સાવ ગુજરાતની છે. ભારતના પશ્ચિમ ભાગમાં આવેલા, પહેલાંના જમાનાથી વેપાર ક્ષેત્રે આંતરરાષ્ટ્રીય મહત્ત્વ ધરાવતા ગુજરાત રાજ્યમાં ઉદ્દભવેલી અને ગુજરાતીઓ દ્વારા બોલાતી ભાષાનું નામ છે, ગુજરાતી ભાષા. ગુજરાતી ભાષાને આંતરરાષ્ટ્રીય ફલક પર વર્ગીકરણ પ્રણાલીમાં ‘ઇન્ડો-આર્યન ભાષા’ સમૂહમાં મુકવામાં આવે છે. ગુજરાત અને ભારતનાં અન્ય રાજ્યો તથા પાકિસ્તાન ઉપરાંત વિશ્વનાં અનેક દેશોમાં ગુજરાતી ભાષા બોલતા લોકો વસે છે, જેમાં મહદ્દ અંશે, યુનાઇટેડ કિંગ્ડમ, યુનાઇટેડ સ્ટેટ્સ ઑવ અમેરિકા, પૂર્વ આફ્રિકાના મુલકો તથા દક્ષિણ આફ્રિકા સહિત આફ્રિકાનાં અન્ય દેશો, કેનેડા, ઓસ્ટ્રેલિયા વગેરેનો ય સમાવેશ કરી શકાય. ભાષાશાસ્ત્રીઓના કહેવા મુજબ, ‘ભાષા એ બોલી, વાણી, વાચા, જબાન છે એટલે કે તે બોલાય છે. બોલાવું એ ભાષાની પ્રકૃતિ છે. તો અવગમનના માધ્યમ તરીકે અથવા સાધન તરીકે વપરાવું એ તેની કામગીરી છે.’